39. schôdza NR SR - 1.deň - B. popoludní
Dátum: 2025-09-09
Poslanec: Majerský, František (KDH)
Druh vystúpenia: Vystúpenie v rozprave

52. Vážený pán podpredseda, vážená pani ministerka, vážený pán minister, chcel by som vystúpiť v rozprave k uvedenému návrhu prvého čítania a dostať možno otázky na odpovede, keďže tento návrh zákona bol už raz predkladaný v parlamente, ešte za poslanca, pána poslanca, terajšieho ministra MIRRI, pána Migaľa a do dnešného dňa nie sú zodpovedané otázky, na ktoré sa chceme pýtať, lebo sú dôležité, aby bolo jasné, aj z tohto miesta možno garantované, pán minister, že týmto zákonom nejdeme rušiť, pán minister ma nepočúva, zopakujem ešte raz, pán minister... Ďakujem pekne. Ja som sa len vás, pán minister, pýtal, lebo z uvedeného návrhu zákona nám nie je jasné... (Smiech rečníka.) V pohode, v pohode, počkám, počkám. Ďakujem. Pán minister, z uvedeného návrhu zákona nám nie je jasné, či sa neruší dobrovoľná horská služba. V skratke to najdôležitejšie. Zákon umožní v horských oblastiach Belianske Tatry, Kremnické vrchy, Kysucká dolina a všetky ostatné oblasti, vykonávať záchrannú službu iba Horskej záchrannej zdravotnej službe. Tým sa de facto likviduje všetky ostatné dobrovoľné horské služby, ktoré dnes máme, ktoré nebudú mať zmluvu s horskou službou. Týmto zákonom sa to stane. Či si to uvedomujeme, lebo takýto, takýto prípad jednoducho nastane a my nemôžme tvrdiť, že niekto, kto, lebo vy ste to argumentovali tým, že niekto nosí logá horskej služby a nie horský záchranár alebo niečo podobné. Všetci ľudia, ktorí dnes pracujú ako dobrovoľní horskí záchranári v našich oblastiach, túto robotu robia dlhodobo, robia ju dobre, myslím si, že ju robia profesionálne a bez ich pomoci by sme niektoré záchranné akcie v Tatrách, hocikde inde na Slovensku nevedeli zvládnuť. Treba zopakovať ešte raz, sú to dobrovoľníci, ktorí to robia vo svojom vlastnom voľne. Čiže prvá otázka je, že či ten zákon ide de facto rušiť dobrovoľnú horskú službu na Slovensku, ak nebude mať zmluvu s horskou službou. To je prvá otázka. Druhá, že umožní našej profesionálnej horskej službe robiť činnosť na svahoch, kde budú môcť, kde budú zabezpečovať záchrannú zdravotnú službu, lebo tu sa hovorí o sklone nad 25 %, všetky svahy plus-mínus na Slovensku majú 14 a viacej percent, čiže môže to robiť tým pádom len horská služba. Ja sa pýtam, či je správne, aby sme súkromným hráčom na Slovensku, či to sú súkromní poskytovatelia, prevádzkovatelia, prevádzkovatelia horských stredísk, mala robiť profesionálnu službu naša Horská záchranná zdravotná služba, kupovať k tomu techniku, zabezpečovať ľudí. Ja si myslím, že na to naša Horská záchranná služba nie je určená, ona má robiť záchranu v horách. Všetci poskytovatelia daných služieb lyžiarskych stredísk si vedia, ako to je doteraz, zabezpečiť horskú, zabezpečiť zdravotnícku službu cez súkromných partnerov a vedia si to zaplatiť. Čiže druhá otázka je, že či de facto neumožníme to, že všetky lyžiarske strediská, ktoré sú na Slovensku, budú zabezpečovať profesionálnu službu Horská záchranná zdravotná služba, bude tam zabezpečovať službu počas pracovných a víkendových služieb, lebo takúto službu momentálne robíme len v Tatranskej Lomnici, inde si to riešia všetci po súkromnej sfére, platia si za to zabezpečenie a ja si myslím, že na to majú byť určení naši profesionálni záchranári, aby robili, na to nie sú určení. Oni majú byť určení na to, aby zachraňovali ľudí v teréne. To je druhá otázka. A tretia. Zriaďujeme pojem Národná asociácia horských záchranárov. Čo vlastne tá asociácia bude robiť okrem toho, že bude akreditovať dané vzdelávanie? Lebo do dnešného dňa to robila horská služba, že čo sa týmto zmení, že vytvoríme paralelnú službu, ktorá nebude v zákone a nebude mať v podstate naňho žiadny štátny aparát dosah, či to nebude nejaká neziskovka alebo niečo podobné. To je tretia otázka. A, pán minister, my sme, myslím si, že v auguste poslali, teraz vám poviem presne, aby som neklamal, dvadsaťštyri otázok na ministerstvo vnútra a do dnešného dňa nám nedali na tie otázky odpovede. Ja by som vás veľmi pekne poprosil, keby sme tie otázky, dostali odpovede. Budeme to žiadať aj na výbore, lebo ak je naozaj cieľom to, čo hovoríte vy, že sprofesionalizovať, na tieto otázky musíme dostať odpoveď, lebo sa to pýtajú dobrovoľníci, ktorí tu desiatky rokov robia dobrovoľnú horskú službu v horách a zachraňujú ľudské životy tam, kde naši profesionáli nemôžu byť, nemôžu ísť, alebo ani nemajú na to kapacitu, aby tam šli. A tieto pripomienky sme dali aj, keď tento návrh zákona, lebo on je totožný s tým, čo predkladá pán poslanec Migaľ, on je totožný s tým, dali aj vtedy, tak sa ten návrh zákona stiahol a mal sa prepracovať a išiel cez klasické MPK. Ale tie pripomienky do toho neboli zapracované a je to v podstate plus-mínus to isté, čo bolo predtým, tak ešte raz, ja, lebo ja tam okrem toho, čo ste vraveli vy, že sprofesionalizovať, ja tam nevidím tú profesionalizáciu. Ja skôr vidím problém v tom, že my zrušíme dobrovoľníkov, tých, ktorých sa rozhodne daná asociácia, že si nezazmluvní a tí už nebudú môcť robiť dobrovoľnú záchrannú, záchrannú činnosť v oblastiach, kde to teraz pôsobili. A máme takýchto naozaj organizácií veľmi veľa, čiže tých, ak sa tá asociácia, ktorá vznikne zákonom, rozhodne, že ich nezazmluvní, aj keď budú mať všetky, všetky certifikáty, budú riadne vyškolení, budú mať všetky papiere, tak sa rozhodne, že ich nezazmluvní, tým pádom oni nebudú môcť tú ďalšiu činnosť vykonávať. Prečo sme sa takýmto spôsobom rozhodli ísť? Lebo ja si naopak nemyslím, že ten systém dobrovoľných služieb na Slovensku nefunguje. Naopak, ak by sme ich nemali, tak niekoľko profesionálnych zásahov v Tatrách by neurobili vaši záchranári, ak by tam títo dobrovoľníci neboli, lebo bez nich sa naozaj nevieme pohnúť. Sú to ľudia, ktorí prídu zo svojho voľného času z práce a pomáhajú profesionálom pri záchrane ľudských životov. Čiže na tieto otázky, pán minister, ak budete vedieť odpovedať, budem rád. Ja vám tie otázky kľudne tuná aj nechám a budem rád, ak na ne odpoviete. Ďakujem veľmi pekne.